## Rješenje kojim se društvu Pekara Kruna d.o.o., Osijek odobrava objavljivanje ponude za preuzimanje dioničkog društva Mlinar d.d., Križevci

### NN 101/2009 (21.8.2009.), Rješenje kojim se društvu Pekara Kruna d.o.o., Osijek odobrava objavljivanje ponude za preuzimanje dioničkog društva Mlinar d.d., Križevci

HRVATSKA AGENCIJA ZA NADZOR FINANCIJSKIH USLUGA

2607

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, temeljem Zahtjeva društva Pekara Kruna d.o.o., Osijek, Martina Divalta 324, za odobrenje objavljivanja ponude za preuzimanje dioničkog društva Mlinar d.d., Križevci, Grdenićeva 27, na sjednici održanoj 6. kolovoza 2009. godine, donijela je

RJEŠENJE

1. Društvu Pekara Kruna d.o.o., Osijek, Martina Divalta 324, odobrava se objavljivanje ponude za preuzimanje dioničkog društva Mlinar d.d., Križevci, Grdenićeva 27.

2. Ovo rješenje objavit će se u »Narodnim novinama«.

Obrazloženje

I. Društvo PEKARA KRUNA d.o.o., Osijek, Martina Divalta 324 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), dana 16. srpnja 2009. godine, temeljem odredbe članka 24. stavak 1. Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje dioničkog društva Mlinar d.d., Križevci, Grdenićeva 27, ponudu za preuzimanje i isprave iz članka 22. stavak 3. Zakona, a dopunu predmetnog zahtjeva dana 29. srpnja 2009. godine.

II. Mlinar d.d., Križevci, Grdenićeva 27, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva Mlinar d.d., Križevci, Grdenićeva 27 (dalje u tekstu: Ciljno društvo), serije A, oznake MLNR-R-A, uvrštene su u kotaciju javnih dioničkih društava Zagrebačke burze d.d., Zagreb, dana 1. kolovoza 2003. godine, a dionice serije B, oznake MLNR-R-B, dana 5. rujna 2007. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. Zakona, dana 17. lipnja 2009. godine, stjecanjem 168.039 redovnih dionica, serije A i 59.385 redovnih dionica serije B, odnosno ukupno 227.424 dionica Ciljnog društva, što predstavlja 90,3587% udjela u temeljnom kapitalu Ciljnog društva te daje 89,0430% glasova od ukupnog broja glasova koje daju dionice Ciljnog društva s pravom glasa, temeljem Ugovora o prodaji i prijenosu dionica Ciljnog društva.

Prema izjavi Ponuditelja, dostavljenoj uz Zahtjev, osim navedenih stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 637,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 636,52 kuna.

Sukladno potvrdi Zagrebačke burze d.d., Zagreb, od dana 06. srpnja 2009. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. Zakona, iznosi 485,64 kuna za dionice serije A, odnosno 1.399,50 kuna za dionice serije B.

U razdoblju od 16. ožujka do 16. lipnja 2009. godine na Zagrebačkoj burzi zaključena je jedna transakcija, jednom dionicom Ciljnog društva, serije B po cijeni od 1.399,50 kn po dionici, što ne predstavlja osnovu za izračun prosječne cijene dionica na burzi, kao ponderiranog prosjeka zaključnih cijena u zadnja tri mjeseca prije nastanka obveze objavljivanja ponude za preuzimanje, sukladno odredbi članka 16. stavak 3. Zakona.

Slijedom navedenog, utvrđeno je da je cijena izražena u ponudi za preuzimanje u iznosu od 637,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelj je imatelj ukupno 227.424 redovnih dionica Ciljnog društva, a temeljni kapital Ciljnog društva podijeljen je na 255.409 redovnih dionica i to 195.409 redovnih dionica serije A, nominalne vrijednosti 400,00 kuna i 60.000 redovnih dionica serije B, nominalne vrijednosti 660,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 27.985 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Zagrebačka banka d.d., Zagreb, kao garanta, u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/7

Urbroj: 326-111/09-4

Zagreb, 6. kolovoza 2009.

Zamjenik
predsjednika Uprave
Ivan Vrljić, v. r.

Rješenje, NN 101/2009-2607